የኅዳር ወር አጠቃላይ የዋጋ ግሽበት 21 በመቶ ደረሰ
የማዕከላዊ ስታትስቲክስ ኤጀንሲ በየወሩ የሚያወጣው የሸማቾች ዋጋ መመዘኛ አኃዝ ወይም የዋጋ ግሽበት ሁኔታ መረጃ እንደሚያሳየው፣ በኅዳር ወር የተመዘገበው አጠቃላይ የዋጋ ግሽበት ካለፈው ዓመት ተመሳሳይ ወር ጋር ሲነፃፀር በ20.8 በመቶ ከፍ ብሏል፡፡ኤጀንሲው ለሪፖርተር በላከው መግለጫ መሠረት፣ የዋጋ ግሽበት ሁኔታ ካለፈው ዓመት ተመሳሳይ ወር ጋር በማነፃፀር የሚገኘው ውጤት ወቅታዊ የዋጋ ጭማሪ ሁኔታን የሚያሳይ ነው። ከዚህም ውስጥ  የምግብ ዋጋ ግሽበት አንዱ ሲሆን፣ የዘንድሮው የኅዳር ወር ግሽበት ካለፈው ዓመት ተመሳሳይ ወር ጋር ሲነፃፀር በ24.5 በመቶ ጭማሪ አሳይቷል፡፡ የኤጀንሲው ትንታኔ  ዋና ዋና የእህል ዓይነቶች በሚባሉት በተለይ በጤፍ፣ በገብስ፣ በማሽላና በእንጀራ እንዲሁም በበሬ ሥጋ ላይ የተጋነነ ባይሆንም፣ የዋጋ ጭማሪው በኅዳርም እንደ ቀጠለ ያሳያል። ይህም ሆኖ ስንዴና በቆሎ በተወሰኑ ክልሎች ውስጥ መጠነኛ ቅናሽ አሳይተዋል፡፡ በተጨማሪም አንዳንድ የምግብ ዓይነቶች በተለይም የስንዴ ዳቦ፣ ቲማቲም፣ ቀይ ሽንኩርት፣ ነጭ ሽንኩርት፣ ድንች፣ ጎመን፣ ካሮት፣ ምስር፣ ቅቤ፣ የምግብ ዘይት፣ ወተት፣ ዓይብና እንቁላል ቅናሽ አሳይተዋል፡፡ ይሁን እንጂ ያለፈው ዓመት የኅዳር ወር ዋጋ ከአሁኑ ዓመት ኅዳር ወር ጋር ሲነፃፀር፣ ባለፈው ዓመት የነበረው ጭማሪ ዝቅተኛ ነበር። ይህም ሆኖ ዘንድሮ የታየው ጭማሪ የዋጋ ግሽበቱን አማካይ ንፅፅር ከፍ አድርጎታል።በሌላ በኩል ምግብ ነክ ያልሆኑ የዋጋ መመዘኛ ክፍሎች ያሳዩት የዋጋ ግሽበት እንቅስቃሴና በዚህ ዓመት ኅዳር ወር የተመዘገበው ግሽበት ካለፈው ዓመት ኅዳር ወር ጋር ሲነፃፀር፣ የ16.4 በመቶ ጭማሪ አሳይቷል፡፡ ካለፉት ጥቂት ወራት ጀምሮ ምግብ ነክ ያልሆኑ የዋጋ መመዘኛው ክፍሎች የዋጋ ግሽበት በተከታታይ ጭማሪ እያሳየ መምጣቱን ያስገነዝባሉ ያለው ኤጀንሲው፣ ምግብ ነክ ያልሆኑ የመመዘኛው  ክፍሎች የዋጋ ግሽበት ካለፈው ተመሳሳይ ወቅት ጋር ሲነፃፀር ከፍ እንዲል ካደረጉት ዋና ምክንያቶች ውስጥ በተለይ ልብስና መጫሚያ፣ የቤት ኪራይ፣ የቤት እንክብካቤና ኢነርጂ (ማገዶና ከሰል)፣ የቤት ዕቃዎችና የቤት ማስጌጫዎች፣ የቤት መሥሪያ ዕቃዎች፣ ሕክምናና ትራንስፖርት (በተለይ የቤት መኪና) ላይ የታየው የዋጋ ጭማሪ ነው፡፡ ይህም ሆኖ የኅዳር ወር አጠቃላይ የዋጋ ግሽበት ከጥቅምት ወር አኳያ ሲነፃፀር ያሳየው አጠቃላይ የዋጋ ግሽበት በ0.6 ከመቶ ጭማሪ ከፍ ብሏል። የኢኮኖሚ ባለሙያዎች በአብዛኛው በአቅርቦትና በፍላጎት አለመጣጣም ሳቢያ፣ የሸማቾች ፍላጎት ከምርትና አገልግሎት አቅርቦት ጋር አልጣጣም ሲል የሚከሰት፣ በአብዛኛው በአንድ ዓመት ውስጥ የሚከሰት ጭማሪን ለማመላከት የሚጠቀሙበት ይህ የዋጋ ግሽበት ሥሌት አማካይ ዋጋንና ንፅፅርን በመጠቀም የሚገልጹበት ዘዴ ነው። አቅርቦትና ፍላጎት አለመመጣጠናቸው ብቻም ሳይሆን መንግሥት ሆን ብሎ በሚፈጥራቸው የመሠረተ ልማት ግንባታዎች፣ የከተሞች መስፋፋትና የአኗኗር ዘይቤ ለውጦች ለሸቀጦች ዋጋ መናር አስተዋጽኦ ማድረጋቸው ይነገራል። አግባብነት የጎደላቸው ያልተገሩ ግብይቶችም የዋጋ ግሽበትን ሲያስከትሉ እንደሚታይ ባለሙያዎች ይገልጻሉ።  ለአብነትም ባንኮች ለልዩ ልዩ ግንባታ መስኮች የሚያበድሩበት የወለድ ምጣኔ፣ የብድር ማስያዣ ንብረቶችና ሀብቶች የሚያወጡት ግመታና ትመና በገበያው ውስጥ ሰው ሠራሽ ዋጋ እያስፋፋ እንደመጣ ተደጋግሞ ይጠቀሳል። አስመጪዎች በኪሳራ ምርት ወደ ውጭ እየሸጡ በገቢ ምርቶች ላይ የሚጥሉት ዋጋ፣ የማጓጓዣና የሎጂስቲክስ ወጪዎች መናር፣ የቀረጥ መብዛትና የመሳሰሉትም ጤናማ መሆኑ ከሚነገርለትና እስከ አምስት በመቶ የሚጨምር የዋጋ ግሽበት ወይም በአብዛኛው የሚነገረው የነጠላ አኃዝ የዋጋ ግሽበት ከመንግሥት የዕቅድ መዝገብ ተለይቶ አያውቅም።ላለፉት አራት ዓመታት ባለ ሁለት አኃዝ የዋጋ ግሽበትን ወደ ነጠላ አኃዝ ዝቅ ለማድረግ መንግሥት ሳይቻለው ቆይቷል። ከዘንድሮ ጀምሮ ከውጭ የሚገዛ ስንዴን ለማስቀረት ቢያቅድም፣ በምርት እጥረትና በዋጋ ግሽበት ጫና ሳቢያ ሊሳካለት ባለመቻሉ፣ የተጋጋለው የዋጋ ግሽበት የሚያባብሰውን የኑሮ ክብደት ለመደጎም የ400 ሺሕ ቶን ስንዴ ግዥ ለመፈጸም ጨረታ አውጥቷል። መንግሥት በዚህ ሳይገታ እስከ ሁለት ሚሊዮን ሜትሪክ ቶን ስንዴ፣ እስከ 550 ሚሊዮን ሊትር የምግብ ዘይት፣ እስከ 350 ሺሕ ሜትሪክ ቶን ስኳርና ሌሎችም የምግብ ሸቀጦችን ማቅረብ ለሚችሉ ነጋዴዎች የጨረታ ጥሪ ማቅረቡ የሚታወስ ነው። 